यमन में राष्ट्रपति के खिलाफ प्रदर्शन जारी  
यमन में राष्ट्रपति अली अब्दुल्ला सालेह से सत्ता छोड़ने की मांग कर रहे सरकार विरोधी प्रदर्शनकारी मंगलवार को सना विश्वविद्यालय के बाहर जमा हुए।
यमन में राष्ट्रपति अली अब्दुल्ला सालेह से सत्ता छोड़ने की मांग कर रहे सरकार विरोधी प्रदर्शनकारी मंगलवार को सना विश्वविद्यालय के बाहर जमा हुए।  एक रिपोर्ट के मुताबिक सरकार विरोधी प्रदर्शन के जवाब में हजारों की संख्या में सरकार समर्थक भी शहर के तहरीर चौक पर एकत्र हुए।  ज्ञात हो कि देश की प्रमुख विपक्षी पार्टी ने सोमवार को राष्ट्रपति की एकता सरकार के गठन की पेशकश को ठुकरा दिया।    एक समाचार चैनल ने 'ज्वाइंट मीटिंग पार्टिज' के प्रवक्ता मोहम्मद अल-कूबाती के हवाले से बताया, "विपक्ष  एकता सरकार में शामिल नहीं होगा और हम लोगों की मांगों के साथ खड़े होंगे।"  उल्लेखनीय है कि देश में एक गठबंधन सरकार के गठन की सम्भावनाओं पर चर्चा के लिए सालेह सोमवार को विपक्षी समूहों के सदस्यों से मिले। समाचार चैनल ने सूत्रों के हवाले से बताया कि चर्चा में सहमति नहीं बन सकी।  समाचार चैनल के मुताबिक दो प्रमुख कबायली समूहों के नेताओं हाशिद के प्रभुत्ववाली नेशनल सॉलिडैरिटी काउंसिल और बाकिल ने शनिवार को कहा था कि वे सालेह की इस्तीफे की मांग को लेकर होने वाले प्रदर्शन में हिस्सा लेने के लिए अपने सदस्यों को भेजेंगे।